Dana 11.5.2025. godine na Filozofskom fakultetu Sveučilišta u Zagrebu održan je najdugovječniji hrvatski festival znanstvene psihologije. Riječ je o događaju koji potiče popularizaciju psihologije, festival psihologije Psihofest. Uz pregršt zanimljivih i aktualnih tema i radionica za mlade, a i one starije, održana su razna predavanja tokom cijelog dana. Jedno od njih istraživalo je temu povezanosti žrtava nasilja i iluzija koje se javljaju vezano uz tu temu. Predavanje ,,Žrtva kriva? Iluzija živa!” vodila je Carla Rossa i bilo je namijenjeno srednjoškolcima, studentima i drugim odraslim osobama.

 Carla Ross studentica je diplomskog studija psihologije koja je uz puno drugih interesa posebno zainteresirana za proučavanje nasilja, nasilnika, žrtava i razloga koji dovode do čestog ignoriranja nasilja. Cilj predavanja bio je upoznati sudionike s dva poznata principa: ,,vjerovanje o pravednom svijetu” i ,,savršena žrtva”. Uz to, nakana predavačice bila je osvijestiti činjenicu da se prečesto susrećemo s nasiljem i žrtvama nasilja te da zbog toga trebamo razvijati alate za suočavanje s navedenim. U konačnici, cilj je bio osvijestiti probleme vezane uz temu te pritom potaknuti na empatičnije načine promišljanja o svijetu oko nas. Predavačica je zatražila interaktivno sudjelovanje slušatelja i predavanje otvorila pitanjem za publiku ,,Kako biste vi definirali nasilje?”. Nakon slušanja raznih definicija, predavačica je zaključila da je ključan način sprječavanja, ali i rješavanja posljedica nasilja, samo razumijevanje pozadine tog postupka. Navela je zaprepaštujuće podatke koji govore da je u svijetu od silovanih ljudi više od 90 posto žena, dok je muškaraca nešto ispod 10 posto. Spomenuta je tema lažnog optuživanja za silovanje, koje se javlja kao posljedica raznih nakana, pa je zato potvrđeno da je riječ o nemalom broju lažnih optužbi. Poznato je da 91 posto silovatelja čine osobe muškog spola. Važna misao koju je predavačica željela prenijeti je bila to da velika većina slučajeva nasilja biva neprijavljena. Istraživanja pokazuju da pet od šest žena ne prijavi slučaj silovanja, a od pet muškaraca, njih četvero. Još jedna informacija koja je začudila publiku bila je činjenica da od tisuću silovanja nešto više od 300 bude prijavljeno, od čega bude uhićeno 28 osoba, a tek 25 smješteno u zatvor. S publikom je podijeljen podatak o 273 prijavljena slučaja silovanja u Republici Hrvatskoj u 2024. godini, kao i činjenici da je 14 njih odbačeno. Povijest odbacivanja prijavljenih slučaja silovanja Hrvatskoj nije nepoznata, što potvrđuju i drugi podatci iz ranijih godina. Predavačica je iznijela svoje mišljenje o zakonu Republike Hrvatske, koji je prema njenom mišljenju neadekvatan i omalovažava štetu silovanja, zbog čega predavačica smatra da kazne trebaju biti izrazito oštre te da zakon treba mijenjati. Vezano uz to, predstavljeni su neki javno poznati slučajevi silovanja iz Zagreba, ali i Srbije, u kojoj je uvedena doživotna kazna zatvora za najteže oblike silovanja. Predavačica je navela da prema istraživanjima, 16.7 posto djece doživi seksualno zlostavljanje i da njih 72 posto, kao ni odrasli, ne prijavi i nikom ne kaže za to. Ključna stavka predavanja je bila predstaviti koncept ,,uvjerenja o pravednom životu” i ,,savršenoj žrtvi”. Ovi koncepti glavna su poveznica naslova predavanja i same teme, iluzije. U društvu se često čuju komentari poput ,,Sama je to tražila”, ,,Kamo ide u to doba?” koji često upućuju na to da je žrtva silovanja postala žrtva silovanja zbog toga što je obukla, u koje doba se nalazila vani i gdje je bila. Odnosno, žrtva je kriva, na što se nadovezuje sam naslov predavanja, ,,Iluzija živa!”. Predavačica je publici naglasila da već spomenuti razlozi ne čine žrtvu krivom i da je kriva osoba koja je silovala drugu, čime je potvrdila da ,,uvjerenje o pravednom svijetu” nije korektno. Ovaj koncept, odnosno uvjerenje, ljudima daje nadu i prividnu sigurnost jer smatraju da je drugima silovanje došlo kao posljedica njihova loša ili neprimjerena ponašanja. Stoga smatraju da neće to doživjeti ako to ne zasluže. Pritom se krivnja svaljuje na žrtvu i time se održava standardno ignoriranje i prešućivanje zlodjela. ,,Savršena žrtva” je drugi princip koji je objašnjen na predavanju, a povezan je s prvim. Ovaj koncept osobu koja je nemoralna, nedužna, nije provokativno odjevena, nije bila vani kasno smatra ,,savršenom žrtvom”. Time se drugi slučajevi koji ne odgovaraju navedenom omalovažavaju i bivaju nekažnjeni zbog nedostatka povjerenja sudaca u ono što žrtve navode. Često se događa da neočekivani načini nošenja s posljedicama silovanja budu shvaćeni kao želja za prevarom te time počinitelji ne budu osuđeni za zlodjelo.

Predavanje nije dugo trajalo, ali je tema razrađena pomno i na zanimljiv način. Na kraju se publika javljala i iznijela vlastita mišljenja, podatke i pitanja vezana uz temu te je predavačica naglasila da svijet nije pošten i da nitko nije savršen. Zbog tih razloga, potaknula nas je na razvijanje empatije prema drugima, ali i prema nama samima, uz napomenu da granice postoje i da zlodjela ne smiju biti nekažnjena jer ,,žrtva NIJE kriva i iluzija NE TREBA biti živa”.